ກໍລະນີການຕິດເຊື້ອ HIV- AIDS ໃນລາວ ເພີ້ມຂຶ້ນ ຫຼາຍກວ່າ 1,000 ຄົນ ໃນປີກາຍ
ສູນ​ຕ້ານ​ໂຣ​ກ HIV- AIDS ​ແລະ​ພະຍາດ​ຕິດ​ຕໍ່ ​ໃນ​ລາວ ລາຍ​ງານ​ວ່າ ​ໃນ​ປັດ​ຈຸ​ບັນ​ ມີ​ປະຊາຊົນ​ລາວ 3 ກຸ່ມ ດ້ວຍ​ກັນ ທີ່​ຖື​ວ່າ ​ເປັນ​ກຸ່ມ​ປະຊາຊົນ ທີ່​ມີ​ຄວາ​ມສ່ຽງ​ສູງ ​ທີ່​ຈະ​ຕິດ​ເຊື້ອ​ໂຣ​ກ HIV- AIDS.
ທາງການລາວ ກວດພົບວ່າມີປະຊາຊົນລາວຕິດເຊື້ອ HIV -AIDS ເພີ້ມຂຶ້ນອີກຫຼາຍກວ່າ 1,000 ຄົນ ແລະເສຍຊີວິດຍ້ອນໂຣກ AIDS ອີກ 130 ຄົນໃນປີ 2015 ໂດຍກຸ່ມຮັກຮ່ວມເພດມີຄວາມສຽງສູງທີ່ສຸດ ຊົງຣິດ ໂພນເງິນ ມີລາຍງານຈາກບາງກອກ ທ່ານສີສະຫວາດ ສຸດທານິລະໄຊ ຮອງຫົວໜ້າ ກົມຄວບຄຸມພະຍາດຕິດຕໍ່ ກະຊວງສາທາ ລະນະສຸກ ຖະແຫຼງຢືນຢັນວ່າໃນຮອບປີ 2015 ທີ່ຜ່ານມາໃຫ້ກວດພົບຜູ້ຕິດເຊື້ອ HIV - AIDS ລາຍໃໝ່ເພີ້ມຂຶ້ນຫຼາຍກວ່າ 1,000 ຄົນ ແລະໃນນີ້ ກໍໄດ້ເສຍຊີວິດຍ້ອນໂຣກ AIDS  ໄປແລ້ວເຖິງ 130 ຄົນ ອັນເປັນສະພາບການທີ່ຮຸນແຮງກວ່າປີ 2014 ທີ່ກວດພົບ ຜູ້ຕິດເຊື້ອ HIV-AIDS ລາຍໃໝ່ 830 ກວ່າຄົນແລະເສຍຊີວິດ 107 ຄົນ ໂດຍເຖິງແມ່ນແຕ່ວ່າເປົ້າໝາຍສຳຄັນທີ່ສຸດຊອງການຕ້ານ AIDS ໃນລາວ ກໍແມ່ນການປ້ອງກັນການລະບາດຂອງເຊື້ອໂຣກໃຫ້ໄດ້ຕາມເປົ້າໝາຍສະຫັດສະວັດ ກໍຄືການຄວບຄຸມການຕິດເຊື້ອໂຣກ AIDS ຂອງປະຊາຊົນລາວໃຫ້ຕ່ຳກວ່າ 1 ເປີເຊັນ ຂອງປະຊາຊົນທັງໝົດ ແລະທີ່ຜ່ານມາ ກໍສາມາດຄວບຄຸມໄດ້ດີ ພໍສົມຄວນກໍຕາມ ຫາກແຕ່ກໍຍັງປະກົດວ່າ ມີປະຊາຊົນລາວຕິດ ເຊື້ອ AIDS ເພີ້ມຂຶ້ນນັບມື້ ທ່ານສີສະຫວາດ ຢືນຢັນວ່າ ໃນຊ່ວງປີ 1990-2015 ໄດ້ກວດພົບຜູ້ທີ່ຕິດເຊື້ອ AIDS ຢ່າງສົມບູນແລ້ວ ທັງກໍຍັງມີເຖິງ 1,789 ຄົນ ທີ່ເສຍຊີວິດຍ້ອນໂຮກ AIDS ໃນຊ່ວງດັງກ່າວ ໂດຍກຸ່ມປະຊາຊົນລາວທີ່ມີປັດໄຈສ່ຽງແລະຕິດເຊື້ອ HIV - AIDS ຫຼາຍທີ່ສຸດ ກໍຄືກຸ່ມຮັກຮ່ວມເພດແລະກຸ່ມແຮງງານເຄື່ອນຍ້າຍ ຮວມເຖິງປະຊາຊົນໃນເຂດຊົນນະບົດທີ່ຂາດ ຄວາມ ຮູ້ຄວາມເຂົ້າໃຈໃນການປ້ອງກັນໂຣກ HIV - AIDS ສ່ວນການໂຄສະນາຕ້ານ AIDS ຂອງລັດຖະບານລາວ ກໍຍັງດຳເນີນການໄດ້ບໍ່ກ້ວາງຂວາງອີກດ້ວຍ ແຕ່ຢ່າງໃດກໍຕາມສູນຕ້ານໂຣກ HIV - AIDS ແລະພະຍາດຕິດຕໍ່ໃນລາວ ກໍລາຍງານວ່າໃນປັດຈຸບັນມີປະຊາຊົນລາວ 3 ກຸ່ມ ດ້ວຍກັນ ທີ່ຖືວ່າ ເປັນກຸ່ມປະຊາຊົນ ທີ່ມີຕວາມສ່ຽງສູງທີ່ຈະຕິດເຊື້ອໂຣກ HIV - AIDS ເພີ້ມຂຶ້ນຢ່າງຕໍ່ເນື່ອງ ຊຶ່ງປະກອບດ້ວຍກຸ່ມແມ່ນຍິງລາວທີ່ຂາຍບໍລິການທາງເພດ ກຸ່ມຮັກຮ່ວມເພດດຽວກັນ ແລະກຸ່ມທີ່ຊົມໃຊ້ຢາເສບຕິດດ້ວຍການຊີດເຂົ້າເສັ້ນເລືອດ ຕາມລຳດັບ ທັງນີ້ໂດຍຈາກການເກັບກຳກັບຂໍ້ມູນໃນຂັ້ນເບື້ອງຕົ້ນ ເມື່ອບໍ່ນານມານີ້ ກໍເຮັດໃຫ້ທາງການລາວໄດ້ປະເມີນສະພາບການວ່າ ມີແມ່ນຍິງລາວຫຼາຍກວ່າ 11 ພັນ ຄົນທີ່ຂາຍບໍລິການທາງເພດເປັນອາຊີບ ໃນຂະນະດຽວກັນ ກໍມີຜູ້ຊາຍກວ່າ 50 ພັນ ຄົນທີ່ຮັກຮ່ວມເພດດຽວກັນ ແລະອີກຫຼາຍກວ່າ 50 ພັນ ຄົນ ກໍຢູ່ໃນກຸ່ມທີ່ຊົມໃຊ້ຍາເສບຕິດເປັນປະຈຳ ໂດຍສະເພາະກຸ່ມທີ່ຊົມໃຊ້ຍາເສບຕິດ ດ້ວຍການຊີດເຂົ້າເສັ້ນເລືອດນັ້ນ ກໍນັບມື້ນັບເປັນກຸ່ມປະຊາ ກອນທີ່ຕິດເຊື້ອ HIV - AIDS ເພີ້ມຂຶ້ນຢ່າງວ່ອງໄວອີກດ້ວຍ ຊຶ່ງດ້ວຍສະພາບການດັ່ງກ່າວນີ້ ຈຶ່ງເຮັດໃຫ້ສູນຕ້ານໂຣກ HIV - AIDS ແລະພະຍາດຕິດຕໍ່ໃນສັງກັດ ກະຊວງສາທາລະນະສຸກຂອງລາວ ໄດ້ໃຫ້ຄວາມສຳຄັນເປັນພິເສດທີ່ຈະດຳເນີນ ໃນທຸກມາດຕະການເພື່ອລົດຈຳນວນຜູ້ຕິດເຊື້ອ HIV - AIDS ທັ້ງ 3 ກຸ່ມດັ່ງກ່າວນີ້ໃຫ້ມີ ປະສິດທິພາບທີ່ສູງຂຶ້ນ ດັ່ງທີ່ເຈົ້າໜ້າທີ່ຂັ້ນສູງ ໃນສູນຕ້ານ HIV - AIDS ແລະພະຍາດຕິດຕໍ່ໃນລາວ ໄດ້ໃຫ້ການຢືນຢັນວ່າ ໂດຍຕໍ່ກໍລະນີດຽວກັນນີ້ ທ່ານພອນເທບ ພົນເສນາ ອະດີດສະພາແຫ່ງຊາດລາວ ກໍໄດ້ໃຫ້ຄວາມຄິດເຫັນວ່າ ເຖິງແມ່ນວ່າ ອັດຕາການຕິດເຊື້ອ HIV- AIDS ໃນລາວຈະຍັງຄົງຢູ່ໃນລະດັບທີ່ຕ່ຳກໍຕາມ ຫາກແຕ່ສະຖານະການທີ່ໜ້າເປັນຫ່ວງຢ່າງຍິ່ງ ກໍຄືລະບົບໃຫ້ບໍລິການດ້ານການປິ່ນປົວແລະການຮັກສາສຸກຂະພາບຂອງລັດຖະບານລາວຍັງບໍ່ສາມາດທີ່ຈະໃຫ້ ການເບິ່ງແຍງບັນດາຄົນລາວທີ່ຕິດເຊື້ອໂຣກດັ່ງກ່າວນີ້ ໄດ້ຢ່າງທົ່ວເຖິງແລະພຽງພໍກັບສະພາບບັນຫາທີ່ເປັນຈິງ ໂດຍຈາກ ລາຍງານຂອງສູນ ຕ້ານໂຣກ AIDS ລະບຸວ່າມີຜູ້ຕິດເຊື້ອ HIV- AIDS ທີ່ເຂົ້າເຖິງບໍລິການຂອງລັດ ໃນການປິ່ນປົວຂອງໂຣກ AIDS ພຽງແຕ່ 2 ພັນ ກວ່າຄົນເທົ່ານັ້ນ ຈາກຈຳນວນຜູ້ຕິດເຊື້ອ HIV- AIDS ຫຼາຍກວ່າ 6 ພັນ 300 ຄົນ ໃນທົ່ວປະເທດໃນປະຈຸບັນນີ້